
Tisztelt Képviselő-testület!

A Képviselő-testület 2011-ben elfogadott programja a foglalkoztatás, gazdaságfejlesztés terén  új munkahelyek  létrehozását, a meglévő munkahelyek lehetőség szerinti megtartását, a megváltozott munkaképességűek foglalkoztatásának elősegítését, valamint a hátrányos helyzetű, tartós munkanélküliek foglalkoztatása érdekében a közfoglalkoztatás biztosítását tűzte ki célul az önkormányzat számára. 

A beszámoló részét képező Munkaügyi Központ Szolnoki Kirendeltség és Szolgáltató Központ tájékoztatója segítséget nyújt számunkra ahhoz, hogy az ezzel kapcsolatos tendenciák nyomon követhetőek legyenek.
Előző alkalommal 2013. szeptemberében került sor hasonló napirend megtárgyalására, amely a foglalkoztatással, a munkanélküliek ellátásával és a közfoglalkoztatás szervezésével kapcsolatos adatok értékelését tartalmazta. 
A tavaly megtárgyalt tájékoztatóhoz kapcsolódó előterjesztés alapján a Képviselő-testület a 152/2013. (IX.26.) ö. határozatában arról döntött, hogy a Munkaügyi Központtal együttműködve szükségesnek tartja a továbbiakban is folyamatosan a közfoglalkoztatás szervezését és a megfelelő információk átadásával a helyi vállalkozások működésének, pályázati lehetőségeik kihasználásának elősegítését.
A jelenlegi helyzet elemzésénél fontos hangsúlyozni, hogy a Munkaügyi Kirendeltség áprilisi adatai szerint a munkavállalási korú népesség száma 4800 fő, amely növekedést mutat a 2013-as 4621 főhöz képest.
A munkanélküliség mértéke Martfűn a tavalyi és az idei körzeti átlagnál is kedvezőbb relatív mutatónál még jobban alakult, mert 8,05 %-ról 5,29 %-ra tovább csökkent, amely a 6,89 %-os Munkaügyi Kirendeltségi átlagnál is kedvezőbb.
A nyilvántartott álláskeresők létszáma a tavalyi augusztusi 327 főhöz képest most 254 fő volt áprilisban.
Szintén fontos adat, hogy csökkent a tavalyi augusztusi 48 főhöz képest a pályakezdő álláskeresők létszáma, idén átlagosan 40 martfűi pályakezdőt regisztráltak a rendszerben.                                                            
A tartós munkanélküliek száma (legalább 12 hónapja folyamatosan nyilvántartottak) 2013. év augusztusi időszakához viszonyítva ugyancsak csökkent a városban, 94 fő helyett 76 fő  szerepelt a Munkaügyi Kirendeltség nyilvántartásában. 
Ez nyilvánvalóan azt is jelenti, hogy a folyamatos önkormányzati közfoglalkoztatás szervezése jelentősen hozzájárult az elmúlt időszakban is a munkanélküliség csökkentéséhez, amelyre sokan kaptak lehetőséget a városban.
Ezen kívül a szociálisan rászoruló tartós munkanélküliek számára az Önkormányzat támogatást nyújt, pénzbeli ellátás formájában.

A hatályos jogszabály értelmében az aktív korúak ellátása a hátrányos munkaerő-piaci helyzetű aktív korú személyek és családjuk részére nyújtott ellátás. Három ellátotti részre tagolódik: foglalkoztatást helyettesítő támogatás, amely a legnagyobb részét képezi az aktív korú nem foglalkoztatott személyeknek (vizsgált időszakban közel 350 ügyfelet érint), az egészségkárosodottak rendszeres szociális segélye, illetve rendszeres szociális segély azon aktív korú nem foglalkoztatott személyek részére, akik a rájuk érvényes nyugdíjkorhatárt 5 éven belül elérik. 

A jegyző aktív korúak ellátására való jogosultságot állapít meg annak az aktív korú személynek, aki
a) munkaképességét legalább 67 %-ban elvesztette, aki legalább 50 %-os mértékű egészségkárosodást szenvedett, vagy akinek az egészségi állapota a  rehabilitációs hatóság komplex minősítése alapján nem haladja meg az 50%-os mértéket.

b) aki vakok személyi járadékában részesül, vagy 

c) aki fogyatékossági támogatásban részesül [az a)-c) pont szerinti személy a továbbiakban együtt: egészségkárosodott személy], vagy 

d) akinek esetében a munkanélküli-járadék, álláskeresési járadék, álláskeresési segély, vállalkozói járadék (a továbbiakban álláskeresési támogatás) folyósítási időtartama lejárt, vagy 

e) akinek esetében az álláskeresési támogatás folyósítását keresőtevékenység folytatása miatt a folyósítási idő lejárták megelőzően szüntették meg, és a keresőtevékenységet követően az Flt. alapján álláskeresési támogatásra nem szerez jogosultságot, vagy 

f) aki az aktív korúak ellátása iránti kérelem benyújtását megelőző két évben az állami foglalkoztatási szervvel vagy a rehabilitációs hatósággal legalább egy év időtartamig együttműködött, vagy 

g) akinek esetében az ápolási díj, a gyermekgondozási segély, a gyermeknevelési támogatás, a rendszeres szociális járadék, a bányász dolgozók egészségkárosodási járadéka, az átmeneti járadék, a rehabilitációs járadék, a rokkantsági nyugdíj, a baleseti rokkantsági nyugdíj, a megváltozott munkaképességű személyek ellátása, az ideiglenes özvegyi nyugdíj folyósítása megszűnt, illetve az özvegyi nyugdíj folyósítása a Tny. 52. §-ának (3) bekezdés szerinti okból szűnt meg, és közvetlenül a kérelem benyújtását megelőzően az állami foglalkoztatási szervvel vagy a rehabilitációs hatósággal legalább három hónapig együttműködött;

feltéve, hogy saját maga és családjának megélhetése más módon nem biztosított, és keresőtevékenységet nem folytat. 
A foglalkoztatást helyettesítő támogatás alakulása:
	Időszak
	Ellátásban részesülők száma
	Szüneteltetések száma
	Megszűnések száma

	2013.  szeptember
	139
	100
	12

	2013. október
	121
	101
	14

	2013. november
	109
	110
	10

	2013. december
	118
	88
	10

	2014. január
	113
	103
	5

	2014. február
	101
	104
	9

	2014. március
	114
	103
	4

	2014. április
	99
	101
	17

	2014. május
	159
	65
	3

	Összesen
	1073
	875
	84


A fenti táblázat számadatai szerint az átlagos ellátotti létszám: 119 fő/ hónap, mely 330 ügyfelet érint. 

A szünetelés havi átlaga: 97 fő

A megszűnés havi átlaga: 9 fő. 

A nagy létszámú közfoglalkoztatás miatt látható, hogy az ellátásból való szünetelések száma jelentős nagyságrendű. Sajnos ez azonban inkább a közfoglalkoztatási programnak köszönhető, nem pedig annak, hogy az ügyfelek állandó megélhetést biztosító munkahelyet találtak. 

Míg a tavalyi évben a jogszabály értelmében az együttműködés hiánya miatt következhetett be ellátás megszüntetése, addig ezt a megszüntetési okot felváltotta, hogy 90 napost meghaladó foglalkoztatás után meg kell szüntetni az aktív korúak rendszerében az érintett ügyfél nyilvántartását.
A foglalkoztatást helyettesítő támogatás folyósításának feltétele, hogy az ügyfelek egy év alatt 30 nap munkaviszonyt létesítsenek, mely teljesíthető közfoglalkoztatás, önkéntes munka, egyszerűsített (alkalmi) munkavégzés, vagy akár háztartási munka keretében is, természetesen a „rendes” munkaviszonyon kívül.
Az elmúlt időszakra jellemző változás, hogy az ügyfelek egy része egyszerűsített munkavégzés keretében igyekszik teljesíteni ezt a követelményt, melyet a felülvizsgálat során tapasztaltunk. Jelentős létszámban voltak önkéntes foglalkoztatottjaink, akik szintén a 30 napos foglalkoztatásban való részvételnek tettek eleget. Városunkban a bejelentett háztartási munkára nem volt példa, ezzel a lehetőséggel ellátottjaink nem éltek. 

Azok a munkanélküliek, akiknek tartós egészségügyi problémái vannak és szociálisan rászorulnak, rendszeres támogatást kapnak az önkormányzattól, de ugyanúgy bevonhatóak az állapotuknak megfelelő munkavégzés céljából közfoglalkoztatásba.

Az elmúlt évben néhány érintett esetében volt is a foglalkoztatásukra példa, kisegítő jellegű, könnyű fizikai munkát végeztek a város területén.
Egészségkárosodottak rendszeres szociális segélyezésének adatai: 

	Időszak
	Ellátásban részesülők száma
	Szüneteltetések száma
	Megszűnések száma

	2013.  szeptember
	5
	0
	0

	2013. október
	5
	0
	0

	2013. november
	5
	0
	0

	2013. december
	5
	0
	0

	2014. január
	5
	0
	0

	2014. február
	5
	0
	0

	2014. március
	5
	0
	0

	2014. április
	5
	0
	0

	2014. május
	5
	0
	0

	Összesen
	45
	0
	0


Átlagos havi létszám: 5 fő 

Egyre többen kerülnek be – közvetlenül a foglalkoztatást helyettesítő támogatás rendszeréből – a Munkaügyi Központ által megállapításra kerülő nyugdíj előtti segélyre, (NYES) ezért sok esetben a közfoglalkoztatást követően, vagy keresőtevékenység folytatása után (amennyiben az ügyfél az álláskeresési járadékot meríti ki) az aktív korú nem foglalkoztatott személy ezen ellátási formát tudja igénybe venni. Szerencsésnek mondható generáció ebből a szempontból a mostani NYES-t igénylők köre, hiszen nekik még sikerült megszerezniük az ehhez az ellátási formához feltételként előírt nyugdíjra jogosító szolgálati időt. Félő azonban, hogy ahogy fiatalabb korosztályra „cserélődik” a kérelmezők köre, úgy csökken e lehetőségre jogosultak száma is. 
Rendszeres szociális segély a nyugdíj előtt 5 éven belüli aktív korú személyek részére: 

	Időszak
	Ellátásban részesülők száma
	Szüneteltetések száma
	Megszűnések száma

	2013.  szeptember
	3
	0
	0

	2013. október
	2
	0
	0

	2013. november
	3
	0
	1

	2013. december
	3
	0
	0

	2014. január
	3
	3
	0

	2014. február
	2
	0
	0

	2014. március
	2
	0
	0

	2014. április
	2
	0
	1

	2014. május
	3
	0
	0

	Összesen
	23
	3
	2


Az ellátás havi átlaga: 2,5 fő   

Az áprilisi jogszabályi változás erre az ellátásra nagy hatást gyakorolt, hiszen már itt is lehetőség nyílt a közfoglalkoztatás, illetve a 91 napot nem meghaladó foglalkoztatás alatti szüneteltetésre. 
A tartós munkanélküliek számára azonban az Önkormányzat részéről továbbra is az egyetlen konkrét segítség a közfoglalkoztatás szervezése, a meghirdetett pályázatok maximális kihasználása. 
A közfoglalkoztatásban az előző tájékoztató óta rövid távú és hosszú távú pályázatokkal 8 órás napi munkaidőben, összesen 199 főt foglalkoztattunk.
A programokban 3.850.969 Ft pályázati önrész biztosításával és 50.795.704 Ft állami támogatás igénybevételével valósult meg a tartós munkanélküliek foglalkoztatása, a mellékelt táblázatban foglaltak szerint.

A közcélú foglalkoztatottak egyrészt közterületi kommunális jellegű és az önkormányzati intézmények kisegítő, egyszerű feladatainak ellátásában vettek részt, valamint közreműködtek az önkormányzati beruházások, fejlesztések megvalósításában.  
A foglalkoztatásuk költségeinek támogatása többnyire 100 %-os volt, valamint előfordult hogy 70 %-os támogatást igényelhettünk és a 30 %-os önerőt kellett hozzá saját forrásból biztosítani.

A Munkaügyi Központ Szolnoki Kirendeltség és Szolgáltató Központtal sikerült jól együttműködnünk egész évben, amely nagy segítséget jelentett számunkra a közfoglalkoztatás szervezése során.

A közfoglalkoztatás mellett az idei évben azok számára, akiknek a jogszabályi kötelezettségük: az ellátásuk továbbfolyósításához szükséges legalább 30 napos biztosítási idő megszerzése más módon nem volt megoldható, önkéntes foglalkoztatásra is lehetőséget nyújtottunk. Az önkéntes munka keretein belül szintén kisegítő jellegű, egyszerű feladatok ellátásával segítették a közfoglalkoztatásból kimaradó önkéntesek az intézményeink működését.
Ennek köszönhetően az előző tájékoztató óta eltelt időszakban nem került sor a foglalkoztatást helyettesítő támogatás folyósításának megszüntetésére abból az okból, hogy a tartós munkanélküli nem felelt volna meg ennek a jogszabályban előírt feltételnek. 

2014-ben lehetőséget kaptunk arra is, hogy a „Nők 40 év szolgálati jogviszonyának megszerzésének elősegítése” elnevezésű programban 10 hónapig saját forrás felhasználása nélkül alkalmazzunk a pályázati feltételeknek megfelelő munkanélkülit, amellyel a további 2 hónapos foglalkoztatása alapján így 1 teljes év szolgálati idő megszerzéséhez nyújthatunk segítséget. 

A megváltozott munkaképességűek további foglalkoztatásának elősegítésére a városunkban működő FŐKEFE KFT profilbővítéséhez a városközpontban 2011-ben az önkormányzat tulajdonában lévő földterület használatra történő átadásával támogattuk a mezőgazdasági termelés beindítását, amely továbbra is lehetőség a munkanélküliek számára.
Igyekeztünk az elmúlt időszakban a munkáltatók sikeres munkerő-toborzását is elősegíteni elsősorban a martfűi munkanélküliek érdekében azzal, hogy a megkeresések alkalmával térítésmentes teremhasználatot és a szervezési feladatok lebonyolításához segítséget nyújtottunk számukra. (pl. EAGLE-OTTAWA)
Ezen kívül igyekeztünk az önkormányzati intézményekkel együtt minden olyan pályázati lehetőséget is kihasználni, amely foglalkoztatás bővítést jelentett a város lakossága számára.

Így különböző sikeres TÁMOP programban alkalmaztunk a beszámolási időszakban 5 hónaptól 1 évig terjedően 100 %-os támogatottsággal 3 fő közalkalmazottat, 1 fő megbízási szerződéses dolgozót, valamint 1 fő MT hatálya alá tartozó munkavállalót. Ezek a pályázatok ez év júniusában és júliusában fejeződnek be és jelentős segítséget nyújtott a program megvalósítása az Önkormányzat, valamint a munkanélküli pályázati foglalkoztatott számára is.

Ez év áprilisától pedig további 3 fő alkalmazására nyílt lehetősége az Önkormányzatnak azzal, hogy a saját cége, a Martfűi Városfejlesztési Nonprofit KFT hulladékgazdálkodási ágazata működési engedélyt kapott és elkezdhette a város területén a tevékenységét.
A városban működő vállalkozások tájékoztatásának, valamint a pályázati lehetőségeik kihasználásának elősegítésére 2013. októberében vállalkozói fórumot szerveztünk az érintetteknek az aktuális információk átadása céljából. 

Tisztelt Képviselő-testület!
A városunk foglalkoztatási helyzetéről, a munkanélküliek ellátásáról és a közfoglalkoztatás szervezéséről szóló beszámolót, valamint az alábbi határozati javaslatot elfogadni szíveskedjenek:
Határozati javaslat:
……./2013. (IX.26.) Ö. határozat:
Városunk foglalkoztatási helyzetéről, a munkanélküliek ellátásáról és a közfoglalkoztatás szervezéséről 

Martfű Város Önkormányzatának Képviselő-testülete megtárgyalta és elfogadja a városunk foglalkoztatási helyzetéről, a munkanélküliek ellátásáról és a közfoglalkoztatás szervezéséről szóló beszámolót és az alábbi határozatot hozza:

1. A Munkaügyi Központ Szolnoki Kirendeltség és Szolgáltató Központtal együttműködve a továbbiakban is folyamatosan szükséges a közfoglalkoztatás szervezése a tartós munkanélküliek foglalkoztatásához, az önkormányzati intézmények feladatellátásának biztosításához.
Határidő: folyamatos

Felelős: Dr. Kiss Edit polgármester
2. A továbbiakban is támogatni szükséges a működő helyi vállalkozások erősítését, elő kell segíteni a megfelelő információik átadásával a pályázati lehetőségeik kihasználását.
A munkáltatóknak a szervezett és előre bejelentett munkaerő-toborzási rendezvényeit a lehetőségeinkhez mérten a jövőben is támogatni szükséges a foglalkoztatás bővítése érdekében.

Határidő: folyamatos

Felelős: Dr. Kiss Edit polgármester

3. A Képviselő-testületet a határozat végrehajtásáról és a munkanélküliség helyzetének alakulásáról tájékoztatni kell.

Határidő: 2015. június 30.

Felelős:  polgármester

Martfű, 2014. június 16.
                                                                                                           Dr. Kiss Edit
Látta: Szász Éva

